
Capitolul 3: Reprezentarea regiunilor la nivelul Uniunii Europene şi al consiliului europei

 

 

Prin Tratatul de la Maastricht, Comunitatea Europeană a dobândit, pe lângă funcţiile economice, şi o sarcină politică de ordin general. Paralel cu acest proces de integrare comunitară, iniţiat la 9 mai 1950, repartizarea teritorială a puterii în cele cincisprezece state membre a suferit o profundă restructurare. Această restructurare s-a manifestat diferit: în unele state, prin crearea unei structuri federale, iar în altele, printr-o tendinţă crescândă spre descentralizare şi în toate, prin recunoaşterea autonomiei sau a liberei administraţii a colectivităţilor teritoriale.

Crearea prin Tratatul Uniunii Europene a unui Comitet înzestrat cu atribuţii consultative consacră recunoaşterea locului şi rolului colectivităţilor teritoriale în sistemul instituţional comunitar. Tratatul de la Maastricht nu oficializează doar existenţa, în sânul statelor membre, a colectivităţilor regionale şi locale, dar le şi asigură o reprezentare în cadrul mecanismelor comunitare, prin intermediul acestei instituţii specifice - Comitetul Regiunilor. Drept urmare, colectivităţile teritoriale, până acum doar subiecte de drept comunitar, devin, odată cu înfiinţarea acestui organism, veritabili actori în procesul de integrare comunitară.

Mai mult, crearea Comitetului, introducând reprezentarea colectivităţilor locale în inima instituţiilor comunitare, face ca descentralizarea şi regionalizarea să devină principii structurale fundamentale ale Uniunii Europene.

Comitetul Regiunilor a răspuns, totodată, nevoii de comunicare dintre Comunitatea Europeană şi statele membre, pe de o parte, şi cetăţenii europeni, pe de altă parte.

 

3.1 Definirea conceptului de regiune la nivel comunitar

Într-un document de lucru al Parlamentului european, noţiunea de "regiune" este înţeleasă, înainte de toate, ca simplă valoare de referinţă, necesară împărţirii teritoriului unui stat.

În al doilea rând regiunea poate excede această funcţie de simplu punct de reper şi acest lucru se întâmplă atunci când ea este concepută ca instituţie sau unitate administrativă. Acest tip de regiune permite o mai bună îndeplinire a sarcinilor administrative, în conformitate cu cerinţele autorităţii centrale, dar nu constituie un nivel decizional înzestrat cu atribuţii legislative.

În sfârşit, regiunea poate fi o colectivitate autonomă, cu largi competenţe legislative şi cu particularităţi socio-politice tradiţionale.

Întrebarea care se pune este: care unitate politică va fi numită regiune ?

În plus, la nivelul Comunităţii Europene, indicându-se priorităţile în materie de politică regională, se arată că regiunea este un nivel administrativ care, într-un stat dat, este ierarhic inferior nivelului central.

Din nevoi statistice, fiecare stat membru al Comunităţii Europene a fost divizat în trei regiuni structurate ierarhic.

Structura regională a Comunităţii Europene elaborată cu ajutorul Nomenclatorului Unităţilor statistice Teritoriale (NUTS)*

	State membre
	NUTS 1
	NUTS 2
	NUTS 3
	 

	Belgia
	 
	Régions 3
	Provinces 9
	Arrondissements 43

	Danemarca
	- 1
	- 1
	Amter 15
	 

	Germania
	Länder 11
	Regierungs-bezirke 31
	Kreise 328
	 

	Grecia
	Groups of development regions 4
	Development regions 13
	Nomos 51
	 

	Spania
	Agrupacion de comunidades 7
	Communidades autonomas 18

+ Mellila y 

Ceuta 
	Provincias 52
	 

	Franţa
	Zeat + 8

D.O.M.1 1
	Régions 22

4
	Départements 96

4
	 

	Irlanda
	- 1
	- 1
	Planing 

regions 9
	 

	Italia
	Gruppi di regioni 11
	Regioni 20
	Provincie 95
	 

	Luxemburg
	- 1
	- 1
	- 1
	 

	Olanda
	Landsdelen 4
	Provincies 12
	C.O.R.O.P.-

Regio's 2 40
	 

	Portugalia
	Continente+

Regioes autonomas 3
	Comissaoes 7

de coordenacao regional + Regioes autonomas
	Groupos de Concelhos 30
	 

	Marea Britanie
	Standard 

regions 11 
	Group of counties 35
	Counties/

local authority
	 


1 - Territoires d'outre - mer

2 - Consiliile provinciale

*Sursa: Actes du Conseil de l'Europe - Fédéralisme, régionalisme, autonomie locale et minorités, Colecţia Études et travaux, no.52

 

 

Structura regională a Comunităţii Europene*

 

	 

 

State membre
	 

Regiuni
	 

Anul

apariţiei
	Suprafaţa medie a regiunilor

(în 1000 km2)

	Belgia
	3 gemeenschappen

3 gewesten
	(1970)

(1980)
	10.16

	Danemarca
	14 amter
	(1970)
	3.07

	Germania
	16 Länder
	(1949-90)
	22.31

	Grecia
	13 regiuni
	(1986)
	10.15

	Spania
	17 comunidades autonomas 
	(1978-83)
	29.69

	Franţa
	22 régions
	(1982)
	24.72

	Irlanda
	27 counties şi 4 county boroughs
	(1889)
	2.26

	Italia
	20 regioni
	(1948-70)
	15.06

	Luxemburg
	3 districts
	(1968)
	0.86

	Olanda
	12 provincien
	(1962)
	3.43

	Portugalia
	18 distritos
	(1984)
	5.08

	Marea Britanie
	78 comitate

(Scoţia 9 regional counties, Anglia şi Ţara Galilor 47 shire counties, Irlanda de Nord 26 county districts)
	(1972-73)
	3.12


 

*Sursa: Actes du Conseil de l'Europe - Fédéralisme, régionalisme, autonomie locale et minorités, Colecţia Études et travaux, no.52

 

Deşi Comisia Comunităţii Europene s-a străduit ca regiunile cu dimensiuni mari să fie regrupate la acelaşi nivel NUTS (Nomenclatorul Unităţilor Statistice Teritoriale), întâlnim la fiecare nivel entităţi teritoriale care, după suprafaţă, populaţie, importanţă economică, politică şi administrativă, ridică probleme considerabile.

Parlamentul european, printr-o rezoluţie din 18 noiembrie 1988, a adoptat Carta Comunitară a regionalizării, în care se arăta că regiunea este un teritoriu sau un ansamblu de teritorii ale căror populaţii posedă anumite elemente în comun, precum limba, cultura şi tradiţia istorică.

Noţiunea de "regiune" este definită în mod analog şi de Convenţia Consiliului Europei privind problemele regionalizării din 30 ianuarie - 2 februarie 1978: "Diferită uneori de la o ţară la alta, noţiunea de regiune - cum a definit-o Comitetul de cooperare pentru probleme municipale şi regionale şi Conferinţa puterilor locale şi regionale - corespunde, în genere, unei comunităţi umane localizate în cea mai vastă entitate teritorială din interiorul fiecărei naţii. Această comunitate se caracterizează printr-o omogenitate de ordin istoric sau cultural, geografic sau economic, care conferă populaţiei coeziune în urmărirea obiectivelor şi intereselor comune".

Din cele de mai sus, se poate lesne observa că este destul de dificil de formulat o definiţie operaţională a noţiunii de regiune. La nivel european, structurile regionale îmbracă forme multiple, iar instituţionalizarea lor ridică probleme pe măsură.

 

3.2 Comitetul Regiunilor

Deşi, din punct de vedere juridic, Comitetul Regiunilor a luat fiinţă odată cu semnarea la 7 februarie 1992 a Tratatului de la Maastricht, el a început să funcţioneze ca atare abia la 9 martie 1994.

La începutul anilor '50, se schiţau deja diverse formule de asociere sau de reprezentare a colectivităţilor teritoriale la nivel comunitar, dar, pentru a "instituţionaliza" cu adevărat această reprezentare, au trebuit iniţiate aşa-numitele Conferinţe interguvernamentale.

Etapele premergătoare înfiinţării Comitetului Regiunilor s-au desfăşurat fie în afara Comunităţii Europene, fie în interiorul acesteia.

Din exteriorul Comunităţii Europene, o influenţă covârşitoare au avut-o Consiliul Comunelor şi Regiunilor Europei şi Adunarea Regiunilor Europei.

Consiliul Comunelor şi Regiunilor Europei (C.C.R.E.) este o organizaţie larg inspirată din filosofia federalistă. Pentru aceasta, principiul subsidiarităţii nu trebuie să regleze doar relaţiile dintre Uniunea Europeană şi statele membre, ci toate relaţiile dintre puterile publice.

Organizaţie a puterilor locale şi regionale, C.C.R.E militează, în egală măsură, pentru cetăţenia europeană, căutând, în special, să promoveze participarea europenilor la scrutinurile care sunt în interesul lor.

Ca structură, C.C.R.E este o federaţie de secţiuni naţionale, care regrupează una sau mai multe asociaţii naţionale reprezentative ale diverselor categorii de puteri locale. Aceste secţiuni naţionale delegă, în conformitate cu statutul C.C.R.E., un număr de reprezentanţi proprii într-o adunare generală (Adunarea Delegaţilor), aceasta din urmă formând un Comitet Director. În sfârşit, Comitetul Director alege Preşedintele, Vice-preşedinţii şi Secretarul General şi desemnează un Birou executiv. Ansamblul acestor organe statutare determină orientările politice ale C.C.R.E., poziţiile sale faţă de procesul de unificare europeană şi, în special, reprezentarea puterilor locale pe lângă instituţiile europene.

Activităţile C.C.R.E. se desfăşoară atât în plan naţional, cât şi în plan european. La nivel naţional, fiecare secţiune naţională are o politică proprie, menită să vegheze la adoptarea şi respectarea Cartei Europene a Autonomiei Locale. La nivel european, C.C.R.E. sprijină toate acţiunile naţionale şi negociază ajutorul material pe care instituţiile europene îl pot oferi activităţilor de cooperare dintre puterile locale.

C.C.R.E. favorizează, totodată, cooperarea interregională şi intermunicipală, sprijinind puterile locale şi regionale în strângerea de fonduri pentru programele Uniunii Europene.

În cadrul procesului de lărgire a Uniunii Europene, acest organism a îndrumat colectivităţile teritoriale din Europa centrală şi de est să-şi organizeze în mod liber asociaţiile de puteri locale şi să le facă suficient de puternice şi capabile să dialogheze cu puterea centrală.

Din interiorul Comunităţii Europene, influenţa a venit din partea Adunării parlamentare europene, care din 1960 propunea înfiinţarea unui "Comitet consultativ al economiilor regionale". Propunerea Adunării parlamentare nu a avut o concretizare imediată, dar a impulsionat o politică regională numită astăzi "de coeziune economică şi socială", care a culminat cu instituirea unui organ consultativ, reprezentant al colectivităţilor teritoriale europene (Consiliul consultativ al colectivităţilor regionale şi locale).

Din 1988, acest Consiliu a devenit tribuna europeană a colectivităţilor teritoriale ale statelor membre.

Comitetul regiunilor cuprinde 189 de membri, repartizaţi astfel:

	Belgia 
	12
	Irlanda
	9

	Danemarca 
	9
	Italia
	24

	Germania 
	24
	Luxemburg
	6

	Grecia 
	12
	Olanda
	12

	Spania 
	21
	Portugalia
	12

	Franţa 
	24
	Marea Britanie
	24


În repartizarea locurilor s-a ţinut cont de structura regională a statelor, de existenţa colectivităţilor teritoriale, fiind vorba, în acelaşi timp, şi de un compromis politic.

În privinţa competenţelor sale, Tratatul Uniunii Europene îi conferă un rol consultativ, prevăzând, în mod expres, situaţiile în care Comitetul Regiunilor trebuie să se pronunţe, şi anume:

· în cadrul politicii sociale, în probleme ce ţin de educaţie, cultură şi sănătate publică;

· în organizarea reţelelor transeuropene: transporturi, telecomunicaţii şi energie;

· în probleme de coeziune economică şi socială;

· în definirea principiilor şi stabilirea obiectivelor fondurilor structurale.

Pe de altă parte, Comitetul Regiunilor este îndreptăţit să se autosesizeze ori de câte ori consideră că este necesar. Acest drept de iniţiativă permite Comitetului să dea avize asupra unei politici sau a unei norme juridice comunitare, chiar dacă aceasta nu se înscrie în rândul celor enumerate mai sus.

Un alt punct asupra căruia Tratatul Uniunii Europene insistă ca având o importanţă deosebită pentru regiune îl constituie principiul subsidiarităţii. Introducerea în Tratat a acestui principiu, ca regulă juridică obligatorie, constituie un obstacol în calea instaurării unui centralism european.

În acest context, ca expresie a diversităţii socio-politice în Europa, regiunile vor juca propriul lor rol. Aplicarea strictă a acestui principiu semnifică faptul că regiunile sau colectivităţile teritoriale subordonate vor rămâne competente pentru toate problemele ce pot fi rezolvate la acest nivel.

Totuşi, examinându-l mai îndeaproape, principiul subsidiarităţii nu este folosit în sens propriu; această noţiune vizează o structură administrativă organizată "de sus în jos", care permite Comunităţii ierarhic superioare să acţioneze atunci când instanţa direct subordonată nu este în măsură să îndeplinească o anumită sarcină.

Comunitatea Europeană va fi, aşadar, competentă ori de câte ori o problemă poate fi soluţionată mai bine la nivel superior. Cu alte cuvinte, nu se acordă prioritate celei mai mici unităţi teritoriale (ca în principiul subsidiarităţii), ci se optează mai degrabă în favoarea instanţei superioare (Comunitatea) şi a instanţei centrale.

Pentru nerespectarea de către Comunitatea Europeană a principiului subsidiarităţii, regiunile au revendicat acordarea unui drept la acţiune. Ar fi fost de preferat să se acorde regiunilor şi Comitetului Regiunilor posibilitatea de a sesiza direct Curtea Europeană de Justiţie. Or, în Tratat nu s-a ţinut cont de această revendicare. 

Regiunile au, totuşi, o serie de posibilităţi directe şi indirecte de a introduce o acţiune în faţa Curţii Europene de Justiţie. Prima cale ar fi aceea a unui acord încheiat între regiuni şi guvernul naţional; acesta din urmă, folosind dreptul la acţiune în numele regiunii, poate sesiza Curtea Europeană de Justiţie. A doua posibilitate constă în sesizarea Curţii de către un tribunal naţional; ţinând însă cont de legislaţiile naţionale divergente, această metodă nu este întotdeauna posibilă în statele membre.

A treia metodă este, fără îndoială, cea mai potrivită, întrucât este o modalitate directă de adresare: orice persoană fizică sau juridică are dreptul de a ataca deciziile care o vizează în mod direct şi personal.

Contrar punctului de vedere susţinut în literatura de specialitate, conform căreia regiunile nu se vor bucura de nici un drept direct la acţiune, se poate susţine că noţiunea de "persoană juridică" se aplică şi regiunilor sau altor colectivităţi teritoriale. Noţiunea de "persoană juridică" este în dreptul comunitar un termen specific, el înglobând toate colectivităţile şi asociaţiile de drept public şi privat care, conform ordinii publice din care reies, se bucură de personalitate juridică. Această ordine poate fi aceea a unui stat membru sau poate rezulta din dreptul internaţional public, în cadrul acestora înscriindu-se şi Landurile germane, regiunile belgiene şi colectivităţile teritoriale.

 

3.3 Declaraţia de la Stuttgart - 28 mai 1999

Al doilea Forum Interregio germano - italian a reunit reprezentanţii regiunilor şi ai colectivităţilor locale sub deviza "regiuni puternice pentru o Europă puternică", reprezentanţi care au semnat la 28 mai 1999 o Declaraţie fundamentată pe următoarele principii:

1. O dezvoltare susţinută a regionalismului şi a federalismului va consolida Europa

Această idee este rezultatul unei analize atente a problemelor cu care se confruntă Europa acum în pragul noului mileniu:

· reformarea instituţiilor europene pentru o mai mare transparenţă, pentru un plus de eficacitate şi pentru o mai largă participare a cetăţenilor;

· extinderea Uniunii Europene către est şi sud în scopul consolidării unităţii politice, economice şi culturale a Europei, pe baza deciziilor Consiliului de la Copenhaga;

· realizarea măsurilor şi a reformelor în scopul încurajării competitivităţii.

Faţă de aceste mize, regiunile şi comunele trebuie să-şi asume o responsabilitate specială: ele sunt garantul respectării democraţiei în sânul Uniunii Europene.

1. Instituţiile europene şi regiunile trebuie să fie partenere egale în construcţia europeană

Extinderea Uniunii Europene depinde într-o mare măsură de implicarea regiunilor şi comunelor în acest proces. În acest sens, semnatarele prezentei declaraţii cer ca la următoarea conferinţă interguvernamentală pentru revizuirea Tratatului de la Amsterdam să fie luate în considerare următoarele:

· stipularea autonomiei regionale şi comunale în Tratatul european;

· principiul subsidiarităţii să stea la baza elaborării unei "Carte europene" în care sarcinile Uniunii Europene să fie definite şi clar delimitate în raport cu atribuţiile statelor membre, inclusiv ale Landurilor şi ale regiunilor. O asemenea "Cartă europeană" ar trebui să cuprindă, în egală măsură, drepturile fundamentale aplicabile Uniunii Europene în ansamblul ei, precum şi căile de acţiune în caz de încălcare a lor;

· regiunile trebuie să aibă un drept la acţiune în faţa Curţii Europene de Justiţie, în cazul în care nu le sunt respectate competenţele legislative proprii;

· consolidarea structurilor interne ale Comitetului Regiunilor;

· implicarea parlamentelor regionale cu putere legislativă în cooperarea interparlamentară europeană.

În toate statele ar trebui create circumscripţii regionale în vederea obţinerii unui drept de vot uniform pentru alegerile din Parlamentul european.

1. Cooperarea transfrontalieră şi interregională este un factor care uneşte indivizii în Europa

Cooperarea interregională şi intercomunală, care depăşeşte frontierele naţionale, este un "exerciţiu de solidaritate europeană". Această formă de cooperarea trebuie sprijinită de un cadru juridic şi susţinută financiar de Uniunea Europeană şi statele membre.

2. Regiunile susţin lărgirea Uniunii Europene 

Uniunea Europeană, statele membre, regiunile şi comunele sunt chemate să promoveze în mod activ şi în comun acest proces de lărgire. Semnatarii acestei Declaraţii sunt convinşi că extinderea Uniunii Europene nu va putea fi realizată fără contribuţia activă a regiunilor şi comunelor.

Crearea unei reţele între regiuni şi comunele Uniunii Europene şi între regiuni şi comunele statelor candidate apare ca un instrument indispensabil pentru transferul de know-how şi de tehnologie şi pentru promovarea legăturilor culturale mai strânse, toate acestea fiind condiţii pentru o Europă unită.

3. Regiunile şi comunele participă la consolidarea competitivităţii europene

În acest sens, semnatarii cer îndeplinirea unor condiţii la nivel european şi naţional, care să permită regiunilor şi comunelor să-şi pună în practică politica regională şi economică.

Pentru toţi participanţii, prioritatea politică ar trebui să rămână lupta împotriva şomajului.

 

3.4 Parteneriatul economic şi regional - factor de coeziune socială în Europa

Congresul Autorităţilor Locale şi Regionale ale Europei (Strasbourg, 11 mai 1999), la propunerea Camerei Regiunilor, recomandă Comitetului de Miniştri:

a. să recunoască locul regiunilor în noua structură a cooperării paneuropene şi rolul pe care ele şi-l asumă, ca vectori în promovarea democraţiei locale şi regionale, a solidarităţii politice şi culturale, a stabilităţii democratice şi a păcii sociale;

b. să propună Comitetului director să acorde un interes mai mare problemelor regionalizării, structurilor şi politicii dezvoltării regionale a ţărilor membre;

c. să accelereze lucrările privind elaborarea şi adoptarea unui instrument juridic constrângător sub formă de Convenţie, care să asigure garanţia autonomiei regionale în ţările membre;

d. să acorde Congresului mijloacele administrative şi bugetare necesare dezvoltării la nivel local şi regional a iniţiativelor ce contribuie la coeziunea socială.

Acelaşi Congres recomandă Fondului de Dezvoltare Socială:

a. să ţină cont de dimensiunea regională în proiectele ce vor fi finanţate;

b. să evalueze proiectele de finanţare propuse în funcţie de criteriile dezvoltării durabile, de impactul lor asupra coeziunii sociale şi de contribuţia lor la reducerea diferenţelor dintre regiunile aceleiaşi ţări;

c. să analizeze posibilităţile regiunilor de a beneficia, în mod direct sau indirect, de Fond, prin intermediul autorităţilor naţionale şi să studieze împreună cu Camera Regiunilor mijloacele de creştere a eficacităţii politicii sale.

Congresul recomandă, totodată, guvernelor statelor membre:

a. să recunoască rolul regiunilor în dezvoltarea socio-economică a ţării şi avantajele reţelelor interregionale de cooperare în plan naţional, respectiv european;

b. să creeze reguli administrative transparente şi o legislaţie care să încurajeze investiţiile străine şi, în acest sens, ar trebui garantate dreptul la proprietate privată, transferul de fonduri şi un sistem bancar operaţional, atât în plan naţional, cât şi regional;

c. să iniţieze o politică de privatizare a sectorului public şi să determine colectivităţile locale şi regionale să participe la fondurile care rezultă din această politică, pentru a le putea reinvesti în propriile proiecte care vizează dezvoltarea economică regională şi locală;

d. să elaboreze, în cooperare cu autorităţile regionale, politici de promovare a întreprinderilor mici şi mijlocii şi politici de dezvoltare regională, în conformitate cu principiul subsidiarităţii;

e. să susţină în sânul Comitetului de Miniştri al Consiliului Europei elaborarea şi adoptarea unei Convenţii europene pentru autonomie regională.

 

3.5 Autonomia teritorială şi protecţia minorităţilor etnice şi lingvistice în cadrul Consiliului Europei

Consiliul Europei a elaborat două instrumente de drept internaţional în vederea protecţiei minorităţilor şi limbilor acestora, şi anume Convenţia-cadru pentru protecţia minorităţilor naţionale şi Carta europeană a limbilor regionale sau minoritare.

Cele două acte diferă din trei puncte de vedere: ratione personae, ratione materiae şi din perspectiva tehnicii de protecţie.

a. Diferenţa ratione personae

Convenţia-cadru nu conţine o definiţie a termenului de "minoritate naţională"; acest concept va fi, însă, interpretat după dreptul internaţional, dar şi în conformitate cu dreptul intern al fiecărei ţări. În schimb, art.1 (a) din Cartă dă o definiţie destul de precisă a limbilor regionale sau minoritare.

b. Diferenţele ratione materiae

Convenţia-cadru are un conţinut mult mai larg, întrucât ia în considerare, în egală măsură, elementele religioase şi politice: libertatea de întrunire şi de asociere, libertatea de exprimare, libertatea de gândire, conştiinţă şi religie, dreptul de a înfiinţa instituţii religioase, organizaţii, asociaţii, libertatea de a primi şi comunica informaţii într-o limbă minoritară, dreptul persoanelor aparţinând minorităţilor naţionale de a participa la O.N.G.-uri naţionale şi internaţionale.

c. Tehnici de protecţie diferite

Convenţia-cadru nu conţine, de regulă, măsuri pozitive precise, ci doar "dispoziţii-program". Prin urmare, transformarea acestor principii în norme ce cuprind măsuri concrete de "a face" (de exemplu, măsuri de protecţie sau de promovare a drepturilor recunoscute persoanelor aparţinând minorităţilor naţionale) sau de "a nu face" (de exemplu, abţinerea de la orice amestec în anumite activităţi ale persoanelor aparţinând minorităţilor naţionale) revine legislaţiei naţionale a fiecărei ţări membre.

Carta prevede, în schimb, un sistem de protecţie diferenţiat:

· pentru ansamblul limbilor regionale sau minoritare existente pe teritoriul unui stat, sunt formulate obiective şi principii pe care trebuie să se fondeze legislaţia şi politica fiecărei Părţi Contractante;

· fiecare Parte Contractantă se angajează să aplice minimum 35 de paragrafe sau alineate din dispoziţiile Părţii a III-a şi din acestea cel puţin trei din articolele 8 (învăţământ) şi 12 (activităţi culturale) şi cel puţin unul din articolele 9 (justiţie), 10 (autorităţi administrative şi servicii publice), 11 (mass-media) şi 13 (viaţă economică şi socială). Toate paragrafele şi alineatele acestor articole conţin măsuri pozitive de protecţie şi promovare a limbilor regionale sau minoritare.

În ciuda diferenţelor existente între Convenţia-cadru pentru protecţia minorităţilor naţionale şi Carta europeană a limbilor regionale sau minoritare, aceste două acte ale Consiliului Europei trebuie considerate ca fiind complementare: primul document fixează principiile generale şi indică domeniile în care trebuie luate măsurile de protecţie, în timp ce ultimul propune măsuri concrete.

Întrebarea care se pune este, însă, în ce măsură aceste două instrumente ale Consiliului Europei oferă o garanţie autonomiei teritoriale.

Conceptul de "autonomie teritorială" le include aici pe cele de "autonomie regională" şi "autonomie locală" şi este înţeles ca fiind dreptul colectivităţilor teritoriale (locale, departamentale şi regionale) de a reglementa şi garanta pe propria răspundere şi în beneficiul cetăţenilor o parte importantă din serviciile publice.

Prin urmare, autonomia teritorială apare ca o aplicare a principiului subsidiarităţii, conform căruia exerciţiul responsabilităţilor publice trebuie să revină autorităţilor aflate cel mai aproape de cetăţeni.

În cadrul Consiliului Europei, instrumentul care garantează autonomia locală este Carta europeană a autonomiei locale, convenţie ratificată de 21 de state membre.

Cu toate acestea, nici Carta europeană a autonomiei locale, nici proiectul Cartei europene a autonomiei regionale nu menţionează expres minorităţile, ceea ce ne determină să conchidem că aceste convenţii nu protejează autonomia locală sau regională, decât dacă ele sunt deja recunoscute minorităţilor. Cu alte cuvinte, nu putem interpreta aceste documente ale Consiliului Europei ca invitând statele să recunoască autonomia teritorială a minorităţilor lor.

Din cele de mai sus, putem trage concluzia că, la ora actuală, nici un text constrângător din punct de vedere juridic nu tratează, în mod direct, problema acordării autonomiei teritoriale minorităţilor lingvistice sau de altă factură.

Dacă examinăm, însă, mai atent Carta limbilor regionale sau unele dispoziţii din Convenţia-cadru, observăm că autonomia teritorială este subiacentă măsurilor de protecţie propuse: aceste măsuri sunt aplicabile în teritoriul în care sunt vorbite limbile regionale sau minoritare. Aceasta ar fi o limită geografică de aplicare a Cartei şi, în acelaşi timp, cadrul juridico-administrativ de exercitare a protecţiei.

Pentru a înlătura neînţelegerile care subzistă, trebuie subliniat faptul că "autonomia" nu înseamnă independenţă, ci doar asumarea unor responsabilităţi, cu titlu exclusiv, dar în mod legitim şi cu respectarea integrităţii teritoriale a statului. Totodată, trebuie cunoscut faptul că autonomia nu este cu necesitate identică pentru toate autorităţile teritoriale din interiorul unui stat. Experienţa europeană ne arată că, în funcţie de tradiţiile istorice sau culturale, de situaţiile geografice sau economice, unele colectivităţi teritoriale sau regionale pot avea competenţe mai largi decât altele.

În concluzie, putem spune că autonomia teritorială, fie prin crearea de autorităţi teritoriale cu competenţe proprii, fie prin cooperarea transfrontalieră, a devenit un factor decisiv pentru promovarea democraţiei locale în sânul Consiliului Europei, dar şi pentru protecţia minorităţilor în întreaga Europă.

Regionalismul este, fără îndoială, una dintre cele mai recente şi mai însemnate invenţii ale gândirii politice europene, o doctrină capabilă să se adapteze evoluţiilor pe care modernitatea le aduce cu sine şi să perceapă, de o manieră inteligibilă pentru cetăţeanul european, complexitatea crescândă a lumii actuale.

A opta pentru sau împotriva regionalizării rămâne o decizie eminamente politică, asociată ideii de organizare a statului. Această idee a evoluat şi evoluează în funcţie de rolul asumat de stat, de colectivităţile teritoriale şi în funcţie de importanţa acestor entităţi în viaţa de zi cu zi a cetăţenilor.

Cei ce fac politica statului decid asupra unui model de regionalizare, ţinând cont de factori istorici (prezenţa vechilor diviziuni teritoriale - regate, principate etc.), politici (mişcări autonomiste, separatiste sau federaliste), etnici şi/sau culturali, geografici (cu cât suprafaţa ţării este mai mare, cu atât devine mai importantă înfiinţarea unei colectivităţi intermediare), demografici, socio-economici (de exemplu, diferenţe vădite de dezvoltare între diverse părţi din teritoriu).

Între toţi aceşti factori, nu se poate stabili o ierarhie, importanţa lor oscilând în funcţie de context; ei condiţionează, în egală măsură, derularea procesului de regionalizare, atât în privinţa determinării spaţiului regional, cât şi a naturii şi întinderii autonomiei regionale.

Deşi nu se poate vorbi de un model standard de regionalizare, se pot indica unele criterii după care se orientează politicienii în luarea deciziilor. Adoptarea şi punerea în practică a acestor criterii trebuie să respecte trei principii:

· soluţiile adoptate trebuie să răspundă imperativului păstrării integrităţii teritoriale a statului şi să nu afecteze solidaritatea dintre diversele componente ale acesteia;

· procesul regionalizării trebuie să se adapteze problemelor prezente şi schimbărilor necesare;

· într-un context european şi mondial competitiv, organizarea teritorială a statului trebuie să fie catalizatorul unei economii dinamice.

O întrebare firească pe care ne-am putea-o pune ar fi cum s-ar putea soluţiona antagonismul permanent şi ireductibil dintre tendinţa actuală spre globalizare şi curentul regionalismului ? Există, însă, o serie de motive care ne arată că o asemenea antinomie este o falsă problemă. 

În primul rând, instituţiile regionale, ca unităţi şi subunităţi ale sistemului internaţional, pot fi considerate drept părţi ale unui întreg.

În al doilea rând, extinderea regionalismului, ca expresie a tendinţei spre descentralizare în sistemul global, nu este consistentă doar cu logica şi cu valorile pe care trebuie să le promoveze, ci şi cu fundamentele legale internaţionale (de exemplu, Carta ONU reglementează în capitolul VIII "acordurile regionale" şi problemele legate de asigurarea păcii şi securităţii; acordurile şi organismele regionale trebuie să respecte principiile Cartei ONU).

În acelaşi timp, agenţiile de cooperare şi integrare economică şi socială şi instituţiile regionale de aceeaşi factură, nu trebuie să se abată de la aceleaşi prevederi ale Cartei ONU şi aceasta întrucât problema păcii şi a securităţii este una universală, neputând fi limitată doar la o zonă geografică sau la o regiune anume.

Un rol semnificativ îl au regiunile în cadrul organizaţiilor europene (Uniunea Europeană şi Consiliul Europei), pe de-o parte, şi în sânul Adunării Regiunilor Europei, pe de altă parte.

În cadrul Uniunii Europene regiunile au evoluat, devenind adevăraţi parteneri ai Comisiei europene în elaborarea şi punerea în practică a politicilor comunitare finanţate de fondurile structurale. Pe de altă parte, s-a urmărit revizuirea Tratatului de la Maastricht, în scopul accentuării rolului Comitetului Regiunilor ca "instituţie comunitară", dar şi pentru susţinerea cauzei regionale. În acest sens, este nevoie de o mai mare transparenţă a proceselor decizionale de la nivel comunitar: Parlamentul European, Comisia şi Consiliul ar trebui să-şi reevalueze poziţiile privilegiate şi să facă loc regiunilor în sânul lor. Dincolo de aceste mize internaţionale, regiunile trebuie să poată apărea, în numele cetăţenilor proprii, în faţa Curţii Europene de Justiţie. 

În afara Comunităţii Europene, regiunile sunt reunite de mai bine de zece ani într-o adunare care le apără interesele şi care susţine ideea regionalismului în Europa (Adunarea Regiunilor Europei). A.R.E. nu-şi mai propune să militeze pentru recunoaşterea regiunilor, întrucât acest lucru este deja o realitate la nivel european, ci să le asigure un cadru de funcţionare, care să le permită să fie recunoscute de alte instituţii ca actori legitimi ai scenelor regională, naţională şi europeană.

Pentru aceasta, trebuie să se dea un conţinut clar conceptului de autonomie regională şi să se vegheze ca regiunile să nu devină simple instrumente ale guvernelor naţionale sau ale instituţiilor europene. Cu alte cuvinte, se impune ca regiunile să fie în măsură să participe, ca entităţi legitime din punct de vedere democratic, economic şi instituţional, la marile mize ale Europei.

